Fronc, Martin, poslanec NR SR (2015-07-03):
Pán generálny prokurátor, pán podpredseda, kolegyňa, kolegovia, ja vcelku krátko dve poznámky a jeden tak trošku podnet. Ja si myslím, že, pán generálny prokurátor, keď tu sedíte v piatok poobede, to je, naopak, podľa mňa výhoda, lebo, viete, predsa len tu je v tomto prípade stále ešte vecnejšia debata, pretože väčšina tých, na ktorých zasvietia kamery, tak tu nie sú. Tým, na ktorých keď na nich svietia kamery, tak sa zapália lýtka a začnú chrliť bonmot za bonmotom. To je jedna krátka poznámka. Druhá, čo... (reakcia z pléna) Áno, je tam jedna kamera, dobre. Druhá. Viete, hovorili ste o tých zákonoch, o zlých zákonoch, ale jednu vec dôležitú ste povedali, myslím si, že ste mali pravdu, že keby sme len využívali tie zákony, ktoré máme, tak tie problémy nie sú. Ale problém je v tom, že tie zákony nevyužívame, nedokážeme využiť a jednoducho častokrát ich nerešpektujeme. Áno, je pravdou, že tuná som to už dávno povedal, že to, čo sa deje, to je legislatívne šialenstvo. Chrlí sa zákon za zákonom. Začalo to, keď sme robili harmonizáciu s právom Európskej únie. Vtedy to bolo nutné a išiel zákon za zákonom. Ale teraz to beží ďalej a jednoducho ja neviem, kde ľudia berú presvedčenie, že keď vznikne problém, prijme sa zákon a problém je vyriešený. Mnohí z nás politikov si pošúchajú ruky, splnili sme svoju úlohu. Mám ten názor, že zákon a legislatíva nenahradia morálku. To nejde. A je to paradoxné, že Slovensko sa deklaruje ako kresťanský národ. Tam v tých prikázaniach je sedem prikázaní. Mám pocit, že sme ich zredukovali na jedno. Ale kradnúť, to nie je také zlé. Klamať, to nie je zlé. Podvádzať, to nie je zlé. Krátiť na daniach alebo neplatiť dane, to nie je také zlé, pokiaľ ťa nechytia, samozrejme. Jednoducho mohol by som vymenovať jedno za druhým. Dokonca v povedomí ľudí taký človek, kto to robí, ale ho nechytia, nezavrú, tak je hodnotený ako šikovný. V slušnej spoločnosti obyčajne taký človek sa spoločensky deklasuje a vydelí ako zo spoločnosti. To bola moja druhá poznámka. A tretia je podnet aj z toho, čo ste hovorili. Viete, znefunkčniť každú inštitúciu, aj prokuratúru, keď ju nechceme, aby to bolo vidieť, urobiť takým spôsobom, že jej zabránime konať. Sú dve cesty. Jedna je, sú tie nešťastné zákony, ktoré sú deravé a s tým si nepomôžete. A druhá cesta je takisto veľmi jednoduchá, že vás zavalia kopou inej roboty, ktorá je zbytočná. Vy ste tu spomínali, pán generálny prokurátor, viaceré čísla, tisícky a aj to, že sa musíte zaoberať vecami, ktoré by mohli byť v kategórii priestupkov a nie trestných činov. A z tohto sa mi zdá užitočné, že keby ste dali aj pre nás, lebo nie všetci tu chcú len ako byť pred kamerami, keby ste nám dali z vášho pohľadu podnet, že ktoré veci by sa mali legislatívne zmeniť a nemali by byť takpovediac v kompetencii vašej, aby ste sa tým zaoberali ako trestným činom, ale ako priestupkom, ja si myslím, že mohli by sme urobiť krok k tomu, aby sme jednoducho ten spôsob zahltenia a jednoducho znefunkčnenia do istej miery vás predsa len trošku, trošku upravili a ukrojili z týchto vecí. Ja si myslím, že je dôležitá aj táto súčinnosť. Čiže z tohto pohľadu je to môj podnet, aby táto rozprava nezostala len o tom, že si tu vylejeme srdce. Každý povie svoj prípad osobný alebo blízkeho, čo sa stalo a čo pokladá za zlé, ale aby sme z tej vašej správy, ktorú aj ja vnímam v tom, že predsa to bol posun oproti minulosti, nakoniec aj získali nejaký ten rezultát, ktorý pomôže k fungovaniu Generálnej prokuratúry. Ďakujem.